Ο **Γυμναστικός Σύλλογος Λάρισας** ήταν αθλητικό σωματείο που ιδρύθηκε το 1928.

Ιστορία
-------

Ο Γ.Σ. Λάρισας ξεκίνησε από ένα μικρό καμαράκι στην οδό Παλαιστίνης και στο ξεκίνημά του ανέπτυξε τμήματα ξιφασκίας, σκοποβολής, πυγμαχίας, ποδηλασίας κ.α..

Με βασική αρχή το ευ αγωνίζεσθαι οι ομάδες και οι αθλητές του Γ.Σ. Λάρισας κέρδισαν πολλές διακρίσεις, μετάλλια και κύπελλα κάτω από δύσκολες συνθήκες και στερήσεις βασικών αθλητικών αναγκών με αποτέλεσμα να συνδεθεί άμεσα με την αθλητική ιστορία της πόλης.

Τμήμα Καλαθοσφαίρισης Ανδρών
----------------------------

Αγωνίστηκε στα μεγάλα σαλόνια της Α΄ Εθνικής Κατηγορίας για 5 χρονιές από το 1980–1985, για άλλα 6 χρόνια από το 1992–1998 και το 2005–2006.

Από τον Γ.Σ. Λάρισας αναδείχθηκαν μεγάλοι αθλητές όπως οι διεθνείς με την Εθνική Ελλάδας Νίκος Σταυρόπουλος και Αστέριος Ζώης στη δεκαετία του 1970 και του 1980, αλλά και πρόσφατα ο Βασίλης Σπανούλης.

### Α.Ε.Λ. 1964 – Γ.Σ. (2006–2009)

Το 2006 μετά από 78 χρόνια ζωής του αθλητικού συλλόγου το τμήμα καλαθοσφαίρισης του Γ.Σ. Λάρισας συγχωνεύτηκε, παρά τις αντιδράσεις μελών του, με το τμήμα καλαθοσφαίρισης της Α.Ε. Λάρισας δημιουργώντας το αθλητικό σωματείο «**Α.Ε.Λ. 1964 – Γ.Σ.**».

### Γ.Σ. Ολύμπια Λάρισας (2009–2010)

Κύριο λήμμα: Ολύμπια Λάρισας (καλαθοσφαίριση ανδρών)
Το 2009, με την Α.Ε.Λ. 1964 – Γ.Σ. να έχει υποβιβαστεί, αποφασίστηκε η συγχώνευση με τη Γ.Ε. Ολύμπια Λάρισας, που είχε παραμείνει στην Α1 κατηγορία, για να προκύψει το σωματείο «**Γυμναστικός Σύλλογος Ολύμπια Λάρισας**», χωρίς ωστόσο τα αγωνιστικά αποτελέσματα να είναι τα επιθυμητά.

### Γ.Σ. Λαρισαίων 1928 – Φοίνιξ (2015–2017)

To 2015, το διοικητικό συμβούλιο του Α.Ο. Φοίνιξ Λάρισας άλλαξε σύνθεση και αποφάσισε η ομάδα να αγωνιστεί κανονικά στη Β΄ Εθνική Κατηγορία, μετά την απόφαση που ελήφθη, με την επωνυμία «**Γυμναστικός Σύλλογος Λαρισαίων 1928 – Φοίνιξ**». Τη χρονιά 2015–2016 αγωνιζόμενος στη Β΄ Εθνική στον Όμιλο Βορρά, κατέκτησε τη 3η θέση και μετά από μπαράζ τη 5η συνολικά θέση, κερδίζοντας την άνοδο στην Α2 Εθνική, φέροντας παρόμοιο λογότυπο και τα χρώματα του ιστορικού Γ.Σ. Λάρισας, με την πορεία ωστόσο να μην είναι ανάλογη και την αγωνιστική περίοδο 2016–2017 στην Α2 Εθνική, καθώς γνώρισε τον υποβιβασμό από την κατηγορία.

### Γ.Σ. Φάρος Λάρισας (2017–2018)

Κύριο λήμμα: Γ.Σ. Φάρος Λάρισας
To 2017, η ομάδα του Φάρου Κερατσινίου μετακόμισε στη Λάρισα υπό την επωνυμία «**Γυμναστικός Σύλλογος Φάρος Λάρισας**», για να αγωνιστεί στη Basket League, φέροντας και αυτό το σύνολο τα χρώματα και παρόμοιο λογότυπο με αυτά του ιστορικού Γ.Σ. Λάρισας. Το καλοκαίρι του 2018 η ομάδα του Γ.Σ. Φάρου Λάρισας μετακόμισε στη Λήμνο και μετονομάστηκε ως «Ήφαιστος Λήμνου».

### Αξιομνημόνευτοι Καλαθοσφαιριστές

* Μιχάλης Σπηλιώτης
* Κωνσταντίνος Ζαρακότας
* Παναγιώτης Γκόλαντας
* Κωνσταντίνος Αγορογιάννης
* Βάιος Μαϊμάνης
* Δημήτριος Λέκκας
* Αστέριος Ζώης
* Νίκος Σταυρόπουλος
* Γιάννης Τζήμας
* Βασίλης Σπανούλης
* Νέστωρας Κόμματος
* Χοσέ Ορτίς
* Τζέιμς Ντόναλντσον
* Μέλβιν Τσίτουμ
* Μπρεντ Σκοτ
* Ράιαν Λόθριτζ
* Σιντέιλ Θριτ
* Λορέντζο Κόλεμαν: 1ος σε κοψίματα στην Α1 Εθνική 1997–1998
* Τζέρεμι Μάσεϊ: 1ος σε ριμπάουντ στην Α1 Εθνική 2005–2006
* Κρις Γκάρνερ: 1ος σε κλεψίματα στην Α1 Εθνική 2005–2006

### Τίτλοι

* Β΄ Εθνική Κατηγορία (**1 Τίτλος**): 1979–1980
* Γ΄ Εθνική Κατηγορία (**1 Τίτλος**): 1989–1990
* Super Cup Ε.Σ.ΚΑ. Θεσσαλίας (**1 Τίτλος**): 2014–2015

Τμήμα Στίβου
------------

Ο Γ.Σ. Λάρισας έχει κατακτήσει 5 φορές χρυσό μετάλλιο στο Πανελλήνιο πρωτάθλημα στίβου 100 μέτρα αντρών: 1981, 1983, 1985, 1986, 1988 με τον αθλητή Κοσμά Στράτο. Επίσης, έχει κατακτήσει το Πανελλήνιο πρωτάθλημα στίβου αντρών στο Μαραθώνιο το 1972 με τον αθλητή Χρήστο Μήτσικα. Από το 2007 που απορροφήθηκε από την Α.Ε. Λάρισας και το τμήμα στίβου, έπαψε να υφίσταται.

Παραπομπές
----------

1. ↑  «Ο Γυμναστικός των Λαρισαίων επέστρεψε». Αρχειοθετήθηκε από το πρωτότυπο στις 3 Σεπτεμβρίου 2017.
2. ↑  Eurobasket. «G.S. Larissas 1928 basketball, News, Roster, Rumors, Stats, Awards, Transactions, Details-eurobasket». *Eurobasket LLC*. Ανακτήθηκε στις 27 Φεβρουαρίου 2024.
3. ↑  «ΙΣΤΟΡΙΑ | www.aelbasket.gr». *web.archive.org*. 6 Φεβρουαρίου 2009. Αρχειοθετήθηκε από το πρωτότυπο στις 6 Φεβρουαρίου 2009. Ανακτήθηκε στις 27 Φεβρουαρίου 2024. CS1 maint: Unfit url (link)

Πηγές
-----

* Ιστορική αναδρομή του Γ.Σ. Λάρισας
* Από Basket city σε… ΝΟ basket city | O «κύκλος των χαμένων ομάδων» της Λάρισας

  


|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Καλαθοσφαίριση
* Πύλη:Ελλάδα
 |

 |